Oikeusministeriö
PL 25

00023  VALTIONEUVOSTO	

Luonnos hallituksen esitykseksi vesilainsäädännön uudistamiseksi	
Tiehallinto on antanut lausunnon vesilakityöryhmän mietinnöstä (Työryhmämietintö 2006:13) ja vesilakitoimikunnan mietinnöstä (Komiteanmietintö 2004:2). Tiehallinto esittää vielä seuraavaa:

Ojituksesta ilmoittaminen
Lakiluonnoksen 5 luvun 6 §:ssä säädettäisiin ojituksesta ilmoittamisesta. Ilmoittamisvelvollisuus koskisi kaikkea ojittamista vähäiset ojitukset pois lukien. Tiehallinto on kiinnittänyt aiemmissakin lausunnoissaan huomiota säännökseen. Sinänsä Tiehallinto pitää säännöstä tarpeellisena, mutta sen soveltamisalaa tulisi rajata. Perusteluissa todetaan, että ehdotetun säännöksen tarkoituksena on tehostaa ennakkovalvonnan toimintaedellytyksiä ja yhtenäistää nykyisiä vaihtelevia käytäntöjä. Ongelmakohdiksi valvonnan kannalta ovat osoittautuneet metsäojitusten valvominen ja ympäristökeskusten epäyhtenäinen toiminta. Kokonaistarkastelun mahdollistamiseksi ympäristökeskusten tulisi saada suunnitellut ojitukset tietoon hyvissä ajoin. Perusteluissa todetaan, että myös tie- ja ratahankkeissa tiesuunnitelmaan ja ratasuunnitelmaan perustuvissa ojitushankkeissa tulisi tehdä ehdotettu ilmoitus.

Tiehallinto ei pidä tarpeellisena säännöksen soveltamista maantie- ja ratahankkeisiin siltä osin, kun kyse on tiesuunnitelmassa tai ratasuunnitelmassa esitetyistä maantien tai radan kuivatusratkaisuista (ojittamisesta). Tiesuunnitelmasta ja ratasuunnitelmasta hankintaan aina ympäristökeskuksen lausunto (maantielain 27.4 § ja ratalain 22.4 §). Tie- ja ratasuunnitelmaan liittyvät ojitusjärjestelyt tulisi jättää mainitun ilmoitusvelvollisuuden ulkopuolelle. Perustelut eivät puolla ilmoitusvelvollisuutta näiden osalta. Ilmoituksessa tulisi antaa lakiluonnoksen mukaan tiedot hakijasta, kuvaus hankkeesta ja sen ympäristövaikutuksista sekä hankkeen vaikutusalueesta. Tie- ja ratasuunnitelmassa on jo nämä tiedot, kun niistä pyydetään lausunto ympäristökeskukselta. Kaksinkertaisen käsittelyn mielekkyyttä on vaikea ymmärtää. 

Tiehallinto pitää ilmoitusvelvollisuutta tarpeettomana silloin kun toimet on esitetty tie- tai ratasuunnitelmassa. Tiehallinto esittää edelleen 5 luvun 6 §:ään lisättäväksi kolmannen momentin : 

"Ilmoitus ei ole tarpeen, jos ojituksesta on määrätty maantielain (503/2005) mukaisesti hyväksytyssä tiesuunnitelmassa tai ratalain (110/2007) mukaisesti hyväksytyssä ratasuunnitelmassa".

Alue- ja väylähallinnon uudistus
Kuten yleisperustelujen jaksossa 6 todetaan, on valmisteilla valtion aluehallinnon ja väylähallinnon uudistus. Tarkoituksenmukaista on, että uudistettavan aluehallinnon vaatimat viranomaisten nimimuutokset otetaan huomioon lain jatkovalmistelussa. Väylähallinnon uudistus tarkoittaa muun muassa sitä, että Merenkulkulaitoksen väylätoiminnot tulevat osaksi perustettavaa Väylävirastoa. Lain jatkovalmistelussa tulisi tämäkin ottaa huomioon ja muuttaa lakiluonnoksen 10 luvun 2 - 5 §:n maininnat Merenkulkulaitoksesta koskemaan Väylävirastoa.

	Aulis Nironen	
Johtaja	Aulis Nironen	
		
	Sari Lajunen	
Lakimies	Sari Lajunen	

TIEDOKSI	Kaisa Leena Välipirtti /LVM
Seppo Kaasinen /Tiehallinto

Lajunen Sari